13:00 / 28 март 1681 pdf Ўқиш режими + -\nҚодир бўлган ҳар бир инсон, берадиган закоти ва садақасига муносиб одамни танласин. Бунга муносиб шахсларнинг бир неча сифатлари бўлади.\nБиринчи сифат: Тақво.\nЗакот ва садақа берувчи аввало тақводор кишилардан ҳақдорларни топиб беришга ҳаракат қилсин. Бу билан у тақво йўлида хизмат қилган бўлади.\nعَنْ أَبِي سَعِيدٍ رَضِيَ اللهُ عَنْهُ أَنَّهُ سَمِعَ رَسُولَ اللهِ يَقُولُ: «لَا تُصَاحِبْ إِلَّا مُؤْمِنًا، وَلَا يَأْكُلْ طَعَامَكَ إِلَّا تَقِيٌ». رَوَاهُ التِّرْمِذِيُّ وَأَبُو دَاوُدَ وَأَحْمَدُ.\n«У Расулуллоҳ соллаллоҳу алайҳи васалламнинг шундай деганларини эшитган экан:\n«Мўминдан бошқани соҳиб тутма ва таомингни тақводордан бошқа емасин».\nТермизий, Абу Довуд ва Аҳмад ривоят қилишган.\nОмир ибн Абдуллоҳ ибн Зубайр обидларнинг сажда қилиб турган пайтларини танлар эди. Халтага солинган динор ва дирҳамларни олиб келиб, ўзини билдирмасдан, уларнинг кавушлари олдига ҳамёнини қўйганини сездирар эди, холос. Унга: «Уларга садақани шундоқ юбораверишингга нима монеълик қилади?» дейилганда, «Улар мени ёки вакилимни кўрганда юзлари бужмайишини хоҳламайман», деган экан.\nИккинчи сифат: Илм.\nЧунки олимга мол беришда илмга ва дин тарқатишга ёрдам бор. Бу эса шариатни қувватли қилишдир.\nУчинчи сифат: «Неъмат бериш ёлғиз Аллоҳнинг Ўзидан бўлади», деб эътиқод қиладиган ва ризққа сабаб бўлган нарсаларга илтифот қилмайдиган одам бўлиши керак.\nЧунки бир нарсани олганда мадҳ қилишга одатланган шахс ололмай қолганда ёмонлаши турган гап.\nТўртинчи сифат: Фақирлигини яширадиган, ҳожатини беркитадиган ва шикоятини очиб ташламайдиган бўлиши.\n«...билмаган киши иффатлари туфайли уларни бой деб ўйлайдиган (фақирларгадир)» (273-оят).\nБешинчи сифат: Оилали ва қарз ёки беморликка мубтало кишилар бўлсин.\nОлтинчи сифати: Қариндош-уруғлардан бўлсин.\nЧунки уларга қилинган садақа ҳам садақа, ҳам силаи раҳмдир. Бу ҳақда Набий соллаллоҳу алайҳи васаллам: «Унга икки ажр берилур: яқинлик ажри ва садақа ажри», деганлар.\nЗакотни ушбу юқорида зикр қилинган сифатлардан иккитасини ёки кўпроғини ўзида жамлаган кишига бериш афзалдир.\nNurilla 03:42 / 30 март\nЗакот беришда хакида янги билимлар Билан танишдим. Сизларга Оллохнинг рахмати булсин!\n08:13 / 28 март 1333\n15:45 / 28 март 821\n1784 05:00 / 28.02.2017\n2222 05:00 / 28.02.2017\n1083 21:10 / 20.04.2019\n1884 19:02 / 10.11.2018\n6679 16:57 / 17.05.2019


Мана, муборак Рамазон ойининг биринчи даҳаси ниҳоясида турибмиз. Ушбу ойлар султонининг фазилатларини юрак-юрагимиздан ҳис қилмоқдамиз. Имкон борича яхшилик қилишга, савоблардан кўпроқ олиб қолишга интиламиз. Чунки, бу ойдаги кичиккина қилган яхшилигимиз ҳам кўплаб савоб ва ажрларга сабаб бўлади. Бунга эса, бир ривоятдаги ҳадиси шариф далил бўлади: “Одам боласининг ҳамма амали (савоби) кўпайтириб берилур. Бир яхшиликка унинг ўн мислидан то етти юз баробаригача. Аллоҳ азза ва жалла: “Магар рўза Мен учундир. Унинг мукофотини Мен берурман. У (Одам боласи) шаҳвати ва таомини мен учун тарк қилур”.\nислом билим юрти мудир муовини А.Ғаниев тайёрлади


ПСЖга қарши ўйин олдидан "Манчестер Юнайтед" сафида иккита йўқотиш бор - Offside.uz – Offside'да бўлинг, офсайдда қолманг!\nПСЖга қарши ўйин олдидан "Манчестер Юнайтед" сафида иккита йўқотиш бор\nПарижликларда ҳам йўқотишлар йўқ эмас.\n"Манчестер Юнайтед" бош мураббийлигини вақтинчи бажарувчи Уле-Гуннар Сульшер шогирдлари Маттео Дармиан ва Антонио Валенсияларнинг ЕЧЛ 1/8 финал босқичи доирасида ПСЖга қарши ўйинни ўтказиб юборишини маълум қилди.\n"ПСЖга қарши учрашувда биз Маттео Дармиан ва Антонио Валенсияларнинг хизматларига таяна олмаймиз. Шунга қарамай, танлов борасида имкониятларимиз етарли ва муҳим беллашув олдидан бу жуда ёқимли", - деди норвегиялик мутахассис.\nМаълумот учун, "Манчестер Юнайтед" — ПСЖ қарама-қаршилиги 12 февраль куни Тошкент вақти билан соат 01:00 да старт олади.\n11/02, 23:00 0


ИЗЛАНУВЧАН ЎҚИТУВЧИ – Yakkabog' tuman hokimligi\nBy admin\t On Dek 16, 2019\nФазилат Холмуродованинг 83-мактабда ёш авлодга инглиз тили фанидан сабоқ бериб келаётганига ҳали кўп вақт бўлганича йўқ. Устоз қисқа фурсат ичида ўзининг тиришқоқлиги, изланувчанлиги, билим савиясининг юқорилиги туфайли жамоа ўртасида эътибор қозонмоқда.\nЁш ўқитувчи ўтаётган ҳар бир дарсида илғор педагогик технологиялардан унумли фойдаланиб, ўқувчиларнинг билим савиясини ошириб бормоқда. Фазилат Холмуродова мактабда “Ёш таржимонлар” тўгарагининг раҳбари сифатида ўқувчилар билан мунтазам шуғулланиш орқали туманда бўлиб ўтадиган билимлар беллашуви ва фан олимпиадаларида фаол иштирок этиб юқори натижаларни эгаллаб келмоқда.\nФазилат Холмуродованинг яқинда мактабнинг 6 синфида инглиз тили фанидан ўтказилган “Happy birthday” мавзусидаги очиқ дарсида ёш педагогнинг билим ва маҳорати яна бир бор намоён бўлди. Меҳнатсевар ўқитувчи дарс жараёнида мавзуга оид мултимедиалар, тарқатма материаллар, техник воситалардан унумли фойдаланиб, машғулотнинг янада жонли ва қизиқарли ўтказилишига эришди. Очиқ дарсда ўқитувчи билан ўқувчилар ўртасида бўлиб ўтган суҳбат асносида ёшлар инглиз тилига бўлган қизиқиши ва қобилиятларини намойиш этдилар.\nЖонкуяр ўқитувчи ноанъанавий тарзда ўтказган очиқ дарсда фаол иштирок этган ўқувчиларга рағбат сифатида инглиз тилига оид китоблар совға қилиши билан ёшларнинг хориж тилига бўлган қизиқиши ва интилишларини янада оширмоқда.\n(English) ЭЛЕКТРОН РАҚАМЛИ ИМЗОДАН ФОЙДАЛАНИШ\n(English) HUQUQIY DAVLATNING-MUSTAHKAM POYDEVORI


Об-ҳаво аномалиялари Ўзбекистонда олма ҳосилига қандай таъсир қилди? • EastFruit\nБош саҳифа › Янгиликлар › Об-ҳаво аномалиялари Ўзбекистонда олма ҳосилига қандай таъсир қилди?\nМуаллиф: EastFruit 23 Сен 21 23 Сен 21 067\nEastFruit мутахассислари билан суҳбатда «Fruit House Organics» директори ва интенсив боғдорчилик бўйича мутахассис Шуҳрат Аброров 2021 йилги об-ҳаво сюрпризлари Ўзбекистонда олма ҳосилига қандай таъсир қилгани ҳақида сўзлади. Шунингдек, у ўз кузатувларига асосланиб, олманинг қайси навлари Ўзбекистонда етиштирилганда яхши натижа бериши мумкинлигини баён этди.\n«Албатта, Ўзбекистонда кузатилаётган об-ҳаво аномалиялари – қиш фаслидаги кескин исиш ва шу йилнинг февраль ойи охири, мартнинг ўрталарида кузатилган совуқ 2021 йилги олма ҳосилига салбий таъсир кўрсатди. Бироқ, зарар миқдори бўйича вазият ҳудудлар кесимида турлича.\nШу билан бирга ушбу муҳим жиҳатни қўшимча қилиш зарурки, солкашлик (мевали дарахтларнинг даврийлик хусусияти) туфайли баъзи боғларда ҳосилдорлик паст ёки умуман йўқ бўлган бўлиши мумкин. Бу вазиятни совуқнинг таъсири билан аралаштириб юбормаслик керак, зеро, шу туфайли кўплаб боғбонлар нотўғри хулосага келмоқда. Чунки, ўрик ва бодом экилган қўшни боғларда ҳосил нормал ҳажмда бўлсаю, олма боғларида бундай бўлмаса, бундай вазият мутлақо мантиқсиз кўринади», – дея қайд этди эксперт.\nШуҳрат Абороровнинг сўзларига кўра, мевалар етилган даврда бу совуқларнинг олма ҳосилига энг катта таъсири Тошкент, Сирдарё, Жиззах ва Самарқанд вилоятларида сезилди. Шу билан бирга, мазкур вилоятларда бу манзара тумандан-туманга турлича экани кузатилади:\n– Тошкент вилояти бўйича – Қибрай, Юқоричирчиқ ва Паркент туманларида совуқ олма ҳосилига катта зарар етказди, аксинча, Ўртачирчиқ ва Янгийўл туманларида эса бу совуқлар сезиларли зарар еткизмади;\n– Жиззах вилояти бўйича – Бахмал ва Зомин туманларида боғбонлар бу йил олмадан яхши ҳосил олишди. Аммо вилоятнинг бошқа туманлари ҳақида бундай деб бўлмайди;\n– Самарқанд вилояти бўйича – Ургут туманининг олма боғларида ҳосил сақланиб қолган, аммо Жомбой туманида эса ҳосил йўқотилган боғлар ҳам бор.\n«Ҳисоб-китобларимга кўра, ўртача кўрсаткичлар бўйича олиб қарайдиган бўлсак, юқоридаги ҳудудларда олма ҳосили ўтган йилгидан паст даражада. Бу вилоятлардаги бир қатор олма боғларида ҳосил жуда кам, лекин ушбу вилоятларнинг тоғли ва тоғ олди ҳудудларида олма ҳосили яхши экани кузатилмоқда», – деди Шуҳрат Аброров.\nЭксперт, шунингдек, олма ҳосили ўтган йилги даражадан паст бўлмаган ҳудудларни ҳам санаб ўтди: «Fruits House Оrganics жамоаси бориб кўрган Хоразм вилоятидаги олма боғларида айтарли ҳеч қандай зарар аниқланмади. Қорақалпоғистонда ҳам ҳосил одатдагидек, ушбу ҳудудда ҳам ҳосил яхши эканлигин қайд этилди. Бунинг сабаби шундаки, об-ҳаво аномалиялари мазкур ҳудудларни деярли четлаб ўтди, 2021 йилда мазкур ҳудудларда кузатилган кечки баҳор ҳам ўз ролини ўйнади. Қолаверса, Фарғона водийсининг олма боғларида ҳам ҳеч қандай зарар кузатилмади», – дейди Шуҳрат Аброров.\nЭксперт Ўзбекистон иқлим шароитида етиштирилганда яхши натижалар кўрсатган олма навларини қайд этди: эртаги навлардан – «Сўх гўзали», ўртапигшар ва кечки навлардан – Gala, Golden, Jeromine, Pink Lady, шунингдек, For Lady кабиларни қайд этиш мумкин.\nEastFruit мутахассислари Pink Lady – бу олманинг клуб нави бўлмиш – «Crisp Pink» навининг савдо белгиси эканлигини қайд этишмоқчи. Бренд ва навнинг барча ҳуқуқлари Ғарбий Австралия Қишлоқ хўжалиги ва озиқ-овқат департаментига (DAFWA) тегишлидир. Олманинг ушбу турини етиштириш ва сотиш, шунингдек, «Pink Lady» маркасидан лицензиясиз фойдаланиш маън этилади. Муаллифлик ҳуқуқи соҳиби олма билан боғлиқ таклифни қатъий назорат қилади ва бренд рекламасига сармоя киритади. Шу боис, ўзбек боғбонлари халқаро қонунчилик бузилишининг олдини олиш учун «Crisp Pink» навини етиштиришнинг ушбу муҳим жиҳатига эътибор қаратишлари лозим.\nЭкспертнинг сўзларига кўра, олманинг «For Lady» навини Ўзбекистонда етиштириш учун ажойиб имкониятлар мавжуд, чунки, унинг товар кўриниши чиройли ва қип-қизил, иссиққа чидамли, сувли, қарсилдоқ ва иссиқ ҳудудларда ҳам қизара олади.\nБу йил олмаларнинг ўртача нархи ўтган йилгига нисбатан баланд, бу айниқса, эртаги навларга кўпроқ тегишли. Масалан, июнь ойи охирида – «Сўх гўзали» навининг йиғим-терим мавсуми бошида олмаларни фермерлар даладан 15 000 сўм/кг (1,42 доллар)дан сотишди. Кейинчалик нархлар аста-секин пасайди ва йиғим-терим мавсуми охирига келиб, нархлар 7 000-8 000 сўм/кг (0,65-0,75 доллар)гача тушди.\nGala, Golden, Jeromine ва Pink Lady навлари ҳақида гапирадиган бўлсак, бу йил ушбу олмаларни боғлардан етказиб бериш нархи олма сифати ва калибрига қараб, ўтган йилгидан 20-30% юқоридир.\n«Fruits House Оrganics» компанияси Тelegram-каналини ишга туширган. Ушбу каналда фермерлар, боғбонлар учун интенсив боғларда олма ва бошқа меваларни етиштириш бўйича маслаҳат ҳамда тавсиялар жойлаштирилади.


Ўзбекистон Республикаси Миллий гвардияси Қўриқлаш хизмати давлат миқёсида моддий-товар бойликларнинг қўриғини амалга оширувчи ягона ташкилот ҳисобланади.\nҚўриқлаш хизмати фаолиятини 1952 йилнинг 29 октябрида 5 та мотоцикл ва 49 та велосипед билан бошлаган.\n1959 йилга келиб қўриқлашнинг бугунги кунда ҳам мавжуд бўлган икки тури – қоровуллик ва ҳарбийлаштирилган турлари юзага келди. Бунда ҳарбийлаштирилган бўлинмалар ўта муҳим объектларни қўриқлаш учун, қоровуллик бўлинмалари эса қолган объектлар ҳимояси учун ташкил этилар эди.\nЎтган асрнинг 60-йиллари бошида қўриқлаш бўлинмалари таркибида шаҳодатланган таркиб саф бўлинмаларини ташкил этиш амалиёти жорий этила бошлади. Ўзбекистонда илк бор шаҳодатланган таркиб қўриқлови Чирчиқ шаҳрида, 1964 йилда ташкил этилди ва ўзининг ижобий натижасини берди.\nҚўриқлаш хизмати 1969 йилдан бошлаб катта ва масъулиятли вазифани – техник воситалар орқали фуқаролар хонадонларини қўриқлашни ўз зиммасига олган. Дастлаб марказлаштирилган қўриқлаш пульти қўриғига Тошкент шаҳрида жойлашган 50 та хонадон олинган. Техник қўриқлаш хизмати ўз фаолиятини Тошкент шаҳридаги 33-АТС негизида 200 рақамга мўлжалланган қўлбола пультдан бошлаган.\n1970 йилда Ҳукумат томонидан қўриқлаш хизматида ўз маблағлари ҳисобига марказлаштирилган қўриқлаш пункти ва марказлаштирилган назорат пунктлари қуриш учун рухсат бергандан кейин, техник қўриқлаш тараққиётнинг янги босқичига кўтарилди. “Комета”, “Нева” русумли пультлар кенг миқёсда ишлатила бошлади.\nФақат мустақиллик йилларига келибгина хизмат ходимларининг ишлаши, ўқиши ва хизмат ўташлари учун шарт-шароитлар яратиш масаласига жиддий эътибор қаратилган.\nМустақиллик даврида қўриқлаш хизматининг ривожланиши ва тараққий этиши бевосита республикамизда мулкчиликка бўлган муносабатнинг ўзгариб бориши билан ҳамоҳанг кечди. Шу билан бир қаторда кейинги йилларда терроризм балосининг жаҳон бўйлаб авж олиши, хусусан Ватанимизда ҳам тинч аҳолига нисбатан бир-неча ёвуз, ғайриинсоний тажовузларнинг амалга оширилиши хизматнинг ўз фаолиятини такомиллаштириб боришга, юзага келган вазиятга мослашишга ундади.\nМустақиллик йилларда хизматда амалга оширилган туб ўзгаришлар, асосан, хизматни бозор иқтисодига мослаштириш, бугунги кун шароитига тўлиқ жавоб беришини таъминлаш ва кўрсатилаётган хизматнинг ишончлилиги ва самарадорлигини оширишга қаратилди.\nҚўриқлаш хизматидаги илк ўзгаришлар 1991 йилнинг ноябр ойида Ички ишлар вазирлиги ҳузурида Республика «Қўриқлаш» бирлашмаси ташкил этилишидан бошланган эди. Бу нафақат қўриқлаш хизматининг таркибий тузилишига ислоҳлар киритди, балки ундаги сифат ўзгаришларининг ҳам дебочаси бўлди.\nЎша даврларда хизмат томонидан ҳимояга олинган иншоотларнинг 30 фоизини эркин ёлланган қоровул ва ҳарбийлаштирилган соқчилик қўриғидаги объектлар ташкил этарди.\nМаълумки, қоровул қўриғининг техник таъминоти, ишончлилик даражаси ва самарадорлиги милиция қўриғига нисбатан анча паст. Шундан келиб чиққан ҳолда, хизматнинг таркибий жиҳатдан қайта ташкил этишга алоҳида эътибор қаратилиб, босқичма-босқич қоровуллик таркибидан воз кечиб, қўриқлашнинг ишончли тури – милиция қўриғи кучайтириб борилди.\nУшбу ўзгаришлар ўз навбатида хизматнинг ишончлилик даражаси ошишига олиб келди.\nҚўриқлаш хизматининг милиция саф бўлинмалари илк бора 1964 йилда Тошкент вилоятининг Чирчиқ шаҳрида ташкил этилган.\n1991 йилдан саф бўлинмалари таркибига маҳкама милицияси ва йўналиш милицияси лавозимлари киритилди.\nМустақиллик йилларида банк тизими кескин ривожланиб борди. Бир вақтнинг ўзида бу қўриқлаш бўлинмаларига уларнинг ишончли қўриғи ва хавфсизлигини таъминлаш борасида катта масъулият юклади.\nМазкур иншоотларнинг техник мустаҳкамлик ҳолатига ҳам алоҳида эътибор қаратиб келинмоқда. Чунки бугунги кун қўриқлаш ва хавфсизлик тизимини замонавий воситаларсиз тасаввур этиш қийин.\nЖаҳон тажрибасидан келиб чиққан ҳолда ва кейинги йилларда банк муассасаларига нисбатан содир этилган бир-неча жиноий тажовузларни эътиборга олиб, банкларни хавфсизлик воситалари ва замонавий қўриқлаш тизимлари билан қайта жиҳозлаш масаласига алоҳида эътибор қаратилди.\nКейинги йилларда хизматда, айниқса, ўта муҳим объектларнинг ишончли қўриғи, хавфсизлиги ва мудофаасини таъминлашга жиддий эътибор қаратилди. Ўз навбатида қўриқлаш хизмати ходимларининг касбий, жанговар тайёргарлик ҳолатини, қўриқлаш бўлинмаларининг эса зиммасига юклатилган вазифаларини қай даражада бажараётганини яна бир бор кўрсатиб бериш максадида ҳуқуқни муҳофаза қилувчи органлари, мутассади вазирлик ва ташкилотларнинг хавфсизлик масалалари бўйича масъул ходимлари иштирокида қўриқланаётган объектларни хавфсизлигини таъминлаш ҳамда фавқулодда ҳолатларда қўриқлаш хизмати билан ҳамкорлиги масаласи юзасидан услубий амалий-ўқув семинари ўтказилиб келинмоқда.\n2019 йилнинг 1 март кунидан бошлаб қўриқлаш хизмати Ички ишлар вазирлиги тизимидан, Миллий гвардия тизимига ўтказилди. Бугунги кунда Моддий-товар бойликларни қўриқлаш ва ҳимоя қилиш хизматнинг бир-неча турлари орқали амалга оширилади.\n-саф бўлинмалари орқали қўриқлаш;\n-ҳарбийлаштирилган бўлинмалари орқали қўриқлаш;\n-қоровуллик бўлинмалари орқали қўриқлаш;\n-техник қўриқлаш воситалари орқали қўриқлашдан иборат\nҚўриқлаш хизматининг асосий вазифалари этиб: шартнома асосида давлат, ўта муҳим, тоифаланган ва бошқа объектларни, жисмоний ва юридик шахсларнинг мол-мулкларини қўриқлашни таъминлаш, қўриқлаш фаолиятига замонавий ахборот технологиялари ва коммуникацияларини жорий этиш, қўриқлаш воситалари ва тизимларини қўллаш соҳасида ягона техник сиёсатни, улардан фойдаланиш бўйича самарали назоратни таъминлаш белгиланган.\nҚўриқлаш хизматига замонавий технологияларни жорий қилиниши қуйидаги қўшимча хизматларни кўрсатиш имкониятини беради:\n- кўп қаватли уйлар хонадонларни қўриқлаш-ёнғиндан огоҳлантирувчи сигнализацияси воситалари орқали қўриқлаш;\n- ташвиш тугмалари орқали қўриқлаш;\n- кириб-чиқиш назорати ва бошқарув қурилмалари билан ишлаш;\n- симли телефон алоқаси мавжуд бўлмаган жойларда GSM уяли алоқа каналлари орқали қўриқлашни амалга ошириш.\nХизмат хўжалик ҳисобида фаолият кўрсатиши ва иқтисодиёт билан бевосита алоқадорлиги сабабли мунтазам изланишда. Бу жараён ҳеч қачон тўхтаб қолмаган. Ҳозирда бўлинмаларни қайта жиҳозлаш борасидаги ишлар фаол давом эттирилмоқда.\nБугунги кунда қўриқлаш энг замонавий техника воситалари, жиҳозлар билан қуролланган хизматлардан ҳисобланади. Ҳозирда ушбу йўналишда техник қўриқлаш пультларини тўлиқ компьютерлаштириш, радиотўлқин орқали қўриқлашни жорий этиш борасида қатор изланишлар амалга оширилмоқда.\nҚўриқлаш хизмати ходимларининг мамлакатда жиноятчиликка қарши кураш, унинг олдини олиш, хавфсизликни таъминлаш борасида амалга оширилаётган хизматлари Республика раҳбарияти томонидан ўз вақтида эътироф этилмоқда. Хусусан, ўтган йиллар давомида бир нафар ходим «Меҳнат шуҳрати» ордени, 1 ходим «Шуҳрат» медали, 3 ходим «Содиқ хизматлари учун» медали, 20 ходим эса «Жасорат» медали билан, шулардан 8 нафари ўлимидан сўнг, тақдирланди.\nХизмат хўжалик ҳисобида фаолият кўрсатиши сабабли унинг молия-хўжалик фаолияти алоҳида аҳамиятга эга. Шулардан келиб чиққан ҳолда ўтган йиллар давомида ушбу йўналишида ҳам қатор ўзгаришлар, ислоҳотлар амалга оширилди.\nХусусан, қўриқлаш бўлинмаларининг бухгалтериялари марказлаштирилди. Бу эса ўз навбатида молиявий фаолият устидан назоратни кучайтириб, маблағларнинг самарали ишлатилишини таъминлади.\nКўрсатилаётган хизмат учун ҳақ олишнинг янги усули – пост-соат тартиби жорий этилди. Унга мувофиқ энди хизмат ҳақи у кўрсатилаётган аниқ вақт ҳисобида олинадиган бўлди.\nАҳолига хизмат кўрсатишни янада такомиллаштириш, кичик бизнес ва хусусий тадбиркорлик субъектларига хизмат кўрсатишда уларнинг имкониятлари ва даражаларидан келиб чиққан ҳолда техник қўриқлаш пунктлари орқали қўриқланадиган объектлар, улардан сақланадиган моддий-товар бойликларга, аҳамиятига қараб гуруҳларга бўлинди. Унга мувофиқ объектлардан Молия вазирлиги билан келишилган ҳолда ўрнатилган тарифларнинг 60, 80 ва 100 фоизи миқдорида ҳақ олиниши жорий этилди.\nМустақиллик йилларида қўриқлаш бўлинмаларида шахсий таркибга, уларнинг руҳий маънавий ва ахлоқий ҳолатига алоҳида эътибор қаратиб келинмоқда.\nХусусан, маънавий-руҳий муҳит ва шахсий таркибнинг руҳий ҳолати устидан доимий кузатувни амалга ошириб, таҳлил қилиб бориш мақсадида ички ишлар идораларида биринчилардан бўлиб психология хизмати жорий этилди ва малакали мутахассислар билан жамланди.\nБугунги кунда хизмат психологлари ходимларнинг маънавий-руҳий аҳволини ўрганиш, уларнинг эркин ва ҳар томонлама ривожланиши учун замин яратиш, жамоаларни жипслаштириш, қўриқлаш бўлинмаларида юксак ахлоқий ва етук маънавий муҳитни яратиш борасида фаол тадбирларни амалга оширмоқда.\nКейинги йилларда жорий этилган ўзгаришлардан бири бу – сафдорлар малакасини ошириш ишларининг ташкиллаштирилгани бўлди.\nҚўриқлаш бўлинмалари сафдорлар таркибини қайта тайёрлаш, малакасини ошириш ва уларнинг ахлоқий-руҳий сифатларини янада чуқурроқ ўрганиш мақсадида ташкиллаштирилган ушбу ўқув жараёнлари бир ҳафтага мўлжалланган бўлиб, доимий равишда ўтказиб борилади. Бу мақсадда ҳар бир қўриқлаш бошқармасида ўқув кабинетлари ва казармалари ташкиллаштирилди.\nШу пайтгача офицерлар, сержантлар таркибининг малакасини ошириш ўқувлари ташкиллаштирилаётган эди, сафдорлар таркибида бундай имконият мавжуд эмасди. Ўз-ўзидан равшанки, хизматнинг ўзагини сафдорлар ташкил этиб, улар зиммасига энг масъулиятни вазифа юклатилган.\nБиринчидан, ҳуқуқий жамият барпо қилар эканмиз, ҳар бир фуқаро ўз ҳақ-ҳуқуқини билади, уларга қонун доирасида муомала қилиш, улар билан ишлашга ҳуқуқ доирасидан чиқиб кетмаслик талаб этилади.\nИккинчидан, бугунги хизмат бундан 29 йил бурунги, фақат жисмоний кучга таяниб қолган хизмат эмас. У ўта замонавий воситалар билан қуролланган. Бу алоқа, автотранспорт воситаларидан тортиб, хавфсизлик техникалари, сигнализациягача ўз ичига мужассам қилади.\nБулар қўриқлаш ходимидан ўз билимини муттасил ошириб боришни, ҳуқуқий ва технология соҳаларида юз бераётган ўзгаришлардан вақтида хабардор бўлиб боришни, уларни ҳаётга татбиқ этишди оқилона ҳаракатни талаб этади.\nКейинги йилларда МДҲ давлатларининг қўриқлаш хизматлари билан узвий ҳамкорлик амалга оширилмоқда. Хусусан, Алмати, Киев, Москва, Минск, Душанбе ва Баку шаҳарларида МДҲ давлатлари қўриқлаш хизмати раҳбарларининг учрашувларида мамлакатимиз қўриқлаш хизмати вакиллари ҳам бевосита иштирок этди.\nБулардан ташқари хизмат ташаббуси билан мамлакатимизда илғор, замонавий қўриқлаш техника воситаларини жорий этиш ва ишлаб чиқарилишини рағбатлантириш мақсадида Тошкент шаҳрида икки марта халқаро «Хавфсизлик» семинар-кўргазмаси ташкил этилди.\nЙиллар давомида тўпланган тажриба асосида соҳанинг ҳуқуқий базасини такомиллаштириш, хизматни янги шароитларда ўзига хос тарзда ташкиллаштириш борасида ҳам изчил изланишлар ва маълум ўзгаришлар қилинди. Бунинг натижасида бир қатор меъёрий ҳужжатлар ишлаб чиқилди, жорий этилди.\nБир сўз билан айтганда бугунги кунда Ўзбекистон Республикаси Миллий гвардияси Қўриқлаш бўлинмаларида хизмат кўрсатишнинг энг тараққий этган, иқтисодий жиҳатдан кулай шакллари юзага келди ва ҳаётга жорий этилди; янада тезкор, ҳаракатчан, объект ва хонадонлар қўриғи, хавфсизлиги, мудофаасини таъминлаш борасида ўз олдига қўйилган тезкор вазифаларни тўлиқ бажара оладиган бўлинмалар шакллантирилди; фаолиятга илғор, замонавий сигнализация ва техника воситалари жорий этиб борилмоқда.\nБулардан кўзланган мақсад ягона – давлат ва халқ бойлиги, фуқароларнинг мулкларини жиноий тажовузлардан ишончли ҳимоялаш, уларнинг тўлиқ хавфсизлигини таъминлаш.


«Автотест» МЧЖнинг монопол ҳуқуқларини бекор қилиш бўйича Ҳукумат қарори лойиҳаси тайёрланмоқда\nАдлия вазирлиги томонидан автотранспорт воситалари ҳайдовчиларини тайёрлаш ва малакасини ошириш бўйича «Автотест» МЧЖнинг монопол ҳуқуқларини бекор қилиш бўйича Ҳукумат қарори лойиҳаси тайёрланмоқда.\nҚишлоқ ва сув хўжалиги вазири Зойир Мирзаев истеъфога чиқди\nҚишлоқ ва сув хўжалиги вазири Зойир Тоирович Мирзаев истеъфога чиқди.\n“GEOTWO” компанияси билан ҳамкорлик ўрнатилди\nЎзбекистон Республикаси Ахборот технологиялари ва коммуникацияларини ривожлантириш вазирлигида Корея Республикасининг “GEOTWO CO., LTD” компанияси вакиллари билан учрашув бўлиб ўтди. Бу ҳақда вазирлик ахборот хизмати маълум қилди.\nЯна бир банкдан “Автокредит”. Бунисида фоизлар аввалгиларидан бироз паст\n“Трастбанк” хусусий акциядорлик банки жисмоний шахсларга қулайлик яратиш мақсадида, қулай ва осон шартлар асосида “Автокредит” турини тақдим этади.


Тошкент аэропорти 4-терминали лойиҳавий қиймати 94 миллион долларга кўпайди\nТошкент аэропорти 3-терминали.\nТошкент аэропортининг 4-терминалини қуриш ишига 430 миллион доллар ажратилди. Бу ҳақда Молия вазирлигидаги манбасига таянган ҳолдаPodrobno.uz. хабар берди.\nАввалги хабарларда мазкур терминалнинг лойиҳавий қиймати 336 миллион доллар экани айтилган эди.\nМанбага кўра, қурилиш учун маблағнинг 200 миллион доллари Жанубий Кореянинг Эксимбанки томонидан қарз сифатида берилади.\nБундан аввал тарқатилган хабарларда эса Эксимбанк терминал қурилишини 250 миллион доллар миқдорида молиялашга розилик бергани маълум қилинганди.\nТошкен -4 терминалини барпо этиш юзасидан Жанубий Корея ва Ўзбекистон ўтган йилда келишиб олган эди. Лойиҳанинг техниқ-иқтисодий асослари ҳам Жанубий Корея мутахасислари томонидан ишлаб чиқилган.\nҚурилиш лойиҳасига кўра, 4-терминал Хумо қушининг қанотлари шаклида бўлади. Терминал 36 самолётга мўлжалланган пиронга эга бўлади. Терминал соатига 1,5 минг йўловчига хизмат кўрсатишга мўлжалланмоқда.


Саид Аҳмад. «Чекилмасин» (ҳажвия) | www.ziyouz.uz\nБош саҳифа Ўзбек насри онлайн антологиясиСаид Аҳмад (1920-2007)Саид Аҳмад. «Чекилмасин» (ҳажвия)\nМаълум бир мазмунни маълум бир шаклда ифодалаш масаласи маълум бир бадиий ижоднинг маълум бир бош масаласидир. Мазмуннинг бирламчилиги ва ҳоказолар хақида, айниқса, унинг етакчилигидан қўлланиш ҳақида гапириш шу кунда айниқса маъқул ва мақбулдир.\nМана шу нуқтаи назардан қараганда, шу кунларда театримиз саҳнасида томошабин олқишига сазовор бўлаётган драматург Полвонийнинг янги «Чекилмасин» асари айниқса характерлидир.\nДраматург саҳна билан томоша залининг ажралмас бир бутунлигини ташкил қила олган.\nТеатр дарвозасидан киришингиз билан, даставвал ўнг томондаги буфетга кўзингиз тушади. Буфет ҳозирги замон рассомчилик санъати анъаналаридан кўлланиб, думалоқ, ярим думалоқ, ингичка оёқ стол ва стуллардан жиҳоз топганки, бундан кўз юмиш уни инкор этиш билан тенгдир.\nЗалнинг ўнг томонида чекиш хонаси. Тўғрида «Чекилмасин», «Писта чақилмасин» каби таъкидловчи лавҳалар мавжуд бўлиб, улар қўйилажак асар мазмунини томошабин онгига тез сингишини таъминлайдиган омил вазифасини ўтайди, деёлмасдан ўтолмаймиз.\nЧироқ уч марта кўз қисиб, томошабинни ичкарига имлайди ва прожекторнинг ёрқин нури саҳна билан томошабин орасини тўсиб турган яшил пардани ёритади ва уни ўртадан кўтариб ташлайди.\nДраманинг биринчи пардаси бошланади.\nДраматург бу ерда новаторлик йўлидан боради, яъни асарни тўппа-тўғри биринчи пардадан бошлайди! То томоша охиригача автор мана шу методга амал қила бориб, биринчи пардадан кейин иккинчи, ундан кейин учинчи пардага қўл уради.\nАллақайси бир адабиётшуноснинг у ёқи бу мақоласидан бирида қайд этиб ўтилганидек, қандайдир бир классик ёзувчи: «Асар ёзар эканман, ҳамма гапларни айтавермайман. Айтилмаган субъектив моментларни китобхоннинг ўзи қўшиб қўйишига тўла ишонаман», деган экан.\nПолвоний ҳам драмасида ана шунга амал қилиб, деярли ҳеч гап айтмайди. Залда ўтирган томошабин саҳнада у ёқдан-бу ёққа юриб одамларнинг субъектив томонларига қараб, нимани хоҳласа ўшани кўшиб, ўзи маъно чиқариб олаверади.\nБуни чинакамига новаторлик деса бўлади. Қаранг, томошабин ўзи хоҳлаган мазмунни чиқариб олади! Бу авторнинг ҳаётга яқинлигидан далолат беради, деган гап эмасми?!\nМасалан, бизда ўз-ўзига хизмат қилиш дўконлари ишлаб турибди. Харидор қўлига сумка ушлаб олиб, каттакон мазмундор магазиндан ўзи хоҳлаган молни ўзи танлаб, харид қилади.\nЎрта мактабда ўқиб юрган пайтимда адабиёт муаллимимиз, ўзлари бир вақтларда ўқиган китобларида бир зўр ёзувчининг гапидан шундай мисол келтирган эдилар: «Менинг қаҳрамонларим шундай ишлар қиладиларки, уларнинг шундай килишларини мен сира хоҳламас эдим».\nПолвоний ўша ёзувчининг васиятларига амал қилади.\nБиринчидан: саҳнадаги артистлар у ёзиб берган гапларни айтмайдилар.\nИккинчидан: у «Ўнгга юрилсин!» деб ёзган бўлса, артистлар чапга юрадилар.\nУчинчидан: у «Ўлинилмасин!» деб ёзган жойларда артистлар ўлиб қўя қоладилар.\nАвтор ўз маҳоратига содиқ қолиб залда ўтирганларни маълум нагрузка билан таъминлайди. (Буфет томоша вақтида ҳам ишлаб туради).\nБиз юқорида драматургимиз Полвонийнинг янги драмаси ва унинг беқиёс муваффақиятлари ҳақида ижобий фикр айтдик. Авторнинг бу асари албатта бундай илиқ-иссиқ гапларга шубҳасиз сазовордир.\nЛекин, шунга қарамай, асар маълум даражада жузъий нуқсонлардан ҳам холи эмаслигини айтмай ўтолмаймиз.\nМаълумки, драмани саҳналаштирган театр артистларининг кўпчилиги эллик ёшдан ошган. Улар учун ёшлар ролини ижро этиш, албатта, анча қийин. Автор уларнинг ёшларини ҳисобга олмаган ҳолда «ш» товуши кўп ишлатиладиган сўзларни қўллаган. Масалан, «шумшук», «шаршара», «шошқалоқ». Артистлар бу сўзларни айтолмай, кўпинча ҳуштак чалиб юборадилар.\nСпектаклни театр қиш мавсумида саҳнага чиқарди. Асар саратон пайтини ифодалайди. Кўп кишилар майкада юрадилар. Ҳатто, икки чол бир-бирининг устидан челаклаб сув қуяди. Бу ерда автор фасл бирлиги қонунига хилоф иш тутган. Январнинг чирсиллаб турган совуқ кунида артистлар устларидан совуқ сув қуйишлари ҳам ўзларини, ҳам томошабинни ҳамда театр кассасини шамоллатиб қўйиши шубҳасиздир.\nАвтор драма қоидасини бузиб, зал деворига «Чекилмасин!» деб ёзиб қўйилганига қарамай, саҳнада бош қаҳрамонига сигарет чектиради. Бу, албатта, ўт ўчириш қонунига ҳам хилофдир.\nАсар саҳнада уч ярим соат давом этади. Бинобарин, томошабин очиқиб қолиши мумкин. Автор буфетнинг охирги парда олдидан ёпилиб қолмай, томоша охиригача очиқ туришини ва унда бутерброд, сомса, қовурма чучвара каби ранг-баранг озиқ-овқат маҳсулотлари бўлишини таъминласа, асар мазмуни янада бойиган бўларди.\nЭнди артистлар ижроси ҳақида бир-икки оғиз мулоҳаза. Асар қаҳрамони охирги пардада ўлади. Бизнингча, уни биринчи пардадаёқ ўлдириш керак. Чунки бу ролни ижро этаётган артистканинг эмизикли боласи борлигини назарда тутиб, унинг барвақтроқ ўлишини таъминлаб, уйга эрта етиб боришига имконият яратиб бериш керак.\nШофёр роли анча муваффақиятли чиққан бўлишига қарамай, маълум даражада нуқсондан холи эмас. У саҳнага қўлида калит ўйнаб чиқади. Томошабин унинг шофёрми, омборчими эканини билолмайди. Бизнингча, у саҳнага бемалол уч тоннали юк машинасини ҳайдаб чиқаверса бўлади.\nКассир ролини ижро этган артист мутлақо образга киролмади. Модомики, кассир роли учинчи пардадан бошланар экан, бу ролга артистни овора қилиб ўтирмай, театр кассирини муваффақият билан чиқаравериш керак эди. Бу образнинг турмушавий чиқишини таъминлайди.\nТеатр дирекцияси томоша давомида саҳна четига бир одам чиқариб қўйиб нима бўлаётганини айтиб туришини таъминласа, драматург мақсадини очиб бериш ва унинг мазмунини белгилашда таҳсинга сазовор иш қилган бўларди.\nЮқорида айтилган нуқсонлардан қатъи назар, театр коллективи ва драматург ўз томошабинларини яна бир марта хурсанд қилди, дейишга журъат этишимиз билан бахтиёр эканлигимизни қайд қилишни зарур деб биламиз.\n← Аввалги Аввалги Саид Аҳмад. Эгизак (ҳажвия)\nКейинги → Кейинги: Саид Аҳмад. Осмоннинг онаси (ҳажвия)


“Пахтакор”: Сочида биринчи, Олма-Отада учинчи бўлдик\n3 апрель, 2017, 10:41\n“Пахтакор” футбол клуби академияси жамоалари икки халқаро турнир совриндорларига айланишди.\nДилшод Нуралиев бошчилик қилаётган 2002 йилда таваллуд топган тарбияланувчилар Россиянинг Сочи шаҳрида Валентин Бубукин хотирасига бағишланган мусобақада ғолиб чиқишди. Ёш футболчилар турнирда қуйидаги рақибларга тўқнаш келишди:\n"Пахтакор" - БЎСМ Химки-1 - 2:0\n"Пахтакор" - "Металлург" Липецк - 2:1\n"Пахтакор" - БЎСМ Альматевск - 1:0\n"Пахтакор" - Виктор Понедельник академияси - 2:0\n"Пахтакор" - "Зоркий-1" Красногорск - 2:0\nШу тариқа ушбу ёш тоифаси яна бир мусобақада зафар қучди. Руслан Розиев турнирнинг энг яхши футболчиси деб топилган бўлса, Шукрон Йўлдошев энг яхши дарвозабонга аталган совринни қабул қилиб олди. Мусобақа иштирокчилари Сочида ўтган Россия ва Бельгия терма жамоалари ўртасидаги ўртоқлик учрашувини стадионда томоша қилиш имкониятига эга бўлишди.\nОлма-Отада Дмитрий Ан мураббийлик қилаётган 2003 йил жамоаси учинчи поғонани қўлга киритди. Мусобақада тарбияланувчиларимиз қайд этган натижалар билан танишинг:\n"Пахтакор" - "Дордой" - 0:0\n"Пахтакор" - "Велвет" - 7:0\n"Пахтакор" - "Қайрат" - 0:1\n"Пахтакор" - "Зенит" - 1:4\n"Пахтакор" - Душанбе академияси - 2:1\nУшбу мусобақада ярим ҳимоячи Аббос Файзуллаев энг яхши футболчи деб топилди.


Бекобод ҳокими президентдан туман учун «Тез ёрдам» машиналари сўраб олди\n17:00 / 23.07.2017\n21 июль куни Ўзбекистон Республикаси Президенти Шавкат Мирзиёев Тошкент вилоятида бўлиб, вилоят фаоллари билан учрашди. Вилоят фаоллари билан бўлиб ўтган видеоселектор йиғилишида Тошкент вилояти салоҳиятини ошириш ва иқтисодий потенциалини ривожлантиришга доир бир қатор кўрсатмалар берди.\nШунингдек, вилоят туман ва шаҳарларида амалга оширилиши лозим бўлган ишлар тўғрисида сўз юритиб, таклиф ва мулоҳазаларни ҳам эшитди.\nЖумладан, Бекобод тумани ҳокими Отабек Исроилов ўз сўзида Бекобод туманига берилаётган эътибордан мамнунлигини билдирди ва туманда аҳоли яшаш манзиллари орасидаги масофа узоқ эканлигини ҳисобга олган ҳолда 10та «Тез ёрдам» машинаси берилишини илтимос қилди.\nШуниси аҳамиятлики, мурожаатнинг кейинги куни – 22 июль куниёқ «Тез ёрдам» автомашиналари туманга келтирилган.\nШу куни машиналарни қабул қилишга бағишланган тантанали йиғилиш бўлиб ўтган. Туман фаоллари ва аҳолиси ушбу эзгу ишнинг бошида турган президентга ўз миннатдорчилигини билдиришган.\nТез ёрдам Бекобод ҳокими Отабек Исроилов


«Тонировка» ҳамма учун: депутатлар масалани ҳал этишди | NORMA.UZ\n«Тонировка» ҳамма учун: депутатлар масалани ҳал этишди\n“Адолат” СДП фракцияси аъзолари томонидан энг мақбул йўл сифатида автомобиль ойналарини термал плёнка билан қоплашга рухсат бериш таклиф этилмоқда. Уларни Вазирлар Маҳкамаси, ДЙҲХХ ва «Ўзстандарт» агентлиги мутахассислари ҳам қўллаб-қувватлашмоқда.\nБу галги ёз метеорологик кузатишлар тарихида энг жазирамаси бўлди. Айниқса автоҳайдовчиларга қийин бўляпти. Охирги пайтларда улардан келиб тушаётган шикоятлар сони кўпайиб кетди – уларда машиналар ойнасини қорайтиришга чекловни бекор қилиш сўралган.\nАввало, бу анча қиммат туради. Ойналарнинг тусини қорайтиришга рухсатнома олиш учун жисмоний шахслар йилига – 90 ЭКИҲ, юридик шахслар – 120 ЭКИҲ, яъни тегишинча 18,2 ва 24,3 млн сўмдан ортиқ миқдорда маблағ тўлайди. Қолаверса, фақат орқа ойналарни қорайтиришга рухсат берилади. Бундан чиқди, шунча маблағ тўланади-ю, лекин иссиқдан ҳимояланиш тўлиқ бўлмайди.\nМуаммони қандай - рухсатни буткул бекор қилиш, тўлов миқдорини камайтириш ёки ҳимояловчи дарпардаларга рухсат этиш орқали ҳал этса бўладими? Фикрлар, шу жумладан экспертларнинг фикрлари турлича бўлди. Масалан, ИИВ мутасаддилари ойналар тусини қорайтиришга қаршилик билдирдилар. Идорада ойналарни қорайтириш фуқароларимиз хавфсизлигига салбий таъсир кўрсатади, деб ҳисоблашмоқда.\n«Адолат» СДП фракцияси аъзолари бу масалани ҳар томонлама ўрганиб чиқиб, бугунги кунда автотранспорт воситаларига эҳтиёт қисмлари билан савдо қилиш дўконларида учратиш мумкин бўлган термал плёнкадан фойдаланишга рухсат этилишини таклиф қилишмоқда. Йиғилишда термал плёнка билан қопланган автомобиль ойналарининг бир нечта намуналари кўргазмали кўринишда тақдим этилди. У тонировка плёнкасидан анча устунликка эга. Ўзининг хусусиятига кўра, ҳайдовчилар учун ҳам ён-атрофни кўриш имкониятини яратади. Салон ичидаги шахслар ташқаридан бемалол кўринади. Ҳеч кимнинг хавфсизлигига дахл қилмайди, ультрабинафша нурлар ва жазирамада исиб кетишдан сақлайди.\nЙиғилишда иштирок этган Вазирлар Маҳкамаси, Давлат йўл ҳаракати хавфсизлиги ва «Ўзстандарт» агентлиги ходимлари бу ташаббусни қўллаб-қувватладилар.\nБуларни юридик жиҳатдан расмийлаштириш учун Йўл ҳаракати қоидаларига ўзгартиришлар киритиш талаб этилади, уларга мувофиқ олд, ён ва орқа ойналарнинг ёруғлик ўтказувчанлиги 70% бўлиши керак (Қоидаларга 3-илованинг 7.4-банди). Ушбу чеклов 15%га туширилса, ҳайдовчилар бемалол термал плёнкадан фойдаланиши мумкин бўлади, бу эса, ҳайдовчилар ва йўловчиларга афзалликлар туғдиради. Ушбу амалиётни жамоат транспортида ҳам қўллаш мўлжалланмоқда.\nФракциянинг таклифлари Вазирлар Маҳкамасига юборилади.


Қашқадарёда 9 млн долларлик молиявий пирамида аниқланди | Qalampir.uz\nҚашқадарёда 9 млн долларлик молиявий пирамида аниқланди\n3-саҳифа\t16 Сентябрь 12:02 9448\nҚашқадарё вилоятида сохта акцияларни 9 млн АҚШ долларига пуллаб, молиявий пирамида ташкил этган шахсларга нисбатан жиноят иши қўзғатилди. Бу ҳақда Бош прокуратура Матбуот хизмати раҳбари Ҳаёт Шамсутдинов хабар бермоқда.\nБош прокуратура ҳузуридаги Иқтисодий жиноятларга қарши курашиш департаментининг Қашқадарё вилоят бошқармаси томонидан бир нечта фуқароларнинг мурожаатларига асосан ўтказилган терговга қадар текширувда, фуқаро Т.Р. ва бошқалар ўзларини гўёки, “N.” хорижий компаниясининг Қашқадарё вилоятидаги расмий вакили сифатида таништириб, 17 та хорижий компанияларнинг сохта акцияларини сотиш эвазига 2 минг нафарга яқин фуқаролардан жами 9 млн АҚШ доллари йиғиб олишган.\nФуқаро Т.Р. ва бошқалар янада кўпроқ пул маблағларини жалб этиш ҳамда мижозлар сонини орттириш мақсадида, йиғиб олинган 9 млн АҚШ доллари ҳисобидан 800 минг АҚШ долларини фуқароларга фоиз ҳисобида беришган.\nБундан ташқари, Т.Р. ўзига 78 минг АҚШ долларига Volkswagen, ўғли А.Н. номига 2 та “Ласетти” русумли автомашиналарини ҳамда Қарши шаҳридан савдо дўкони сотиб олиб, жиноий фаолиятдан олинган даромадларини легаллаштирган.\n24 Сентябрь 11:27 128468\n22 Сентябрь 12:10 91730\n22 Сентябрь 13:46 80188\n24 Сентябрь 15:09 38841\n22 Сентябрь 14:14 37033


ФҚБ фарзандларига қаттиққўл муносабатда бўлиш бўйича Брэд Питтга қарши тергов бошлаши мумкин\n09:49 / 23.09.2016\nАҚШнинг Федерал қидирувлар бюроси актёр Брэд Питт томонидан ўз фарзандларига қаттиққўл муносабатда бўлиш ҳақидаги маълумот бўйича исботлар тўпламоқда, деб маълум қилди Associated Press ахборот агентлиги.\nФҚБ вакили Лора Эмиллернинг айтишича, бюро ОАВда бу ҳақда пайдо бўлган хабарлар бўйича тергов бошлаши мумкин. Питт оиласи билан 14 сентябрда шахсий самолётда парвоз этаётган пайтда гўёки ғазабланиб, фарзандларига бақира кетган ва уларга нисбатан куч ишлатган.\nАввалроқ актёр ўз фарзандларига қаттиққўл муносабатда бўлишда гумон қилингани маълум қилинганди. Ўз навбатида актёрнинг рафиқаси Анжелина Жоли Питт томонидан фарзандларига "хавф" борлигини айтганди.\nФҚБ Питт Жоли ажрашиш


Ўзбекистонда журналистлар куни нишонланди\nЎзбекистонда мустақил журналистларга бўлаëтган тазйиқлар давомли норозиликка сабаб бўлиб келмоқда.\n27 июн Ўзбекистонда расман Матбуот ва оммавий ахборот воситалари ходимлари куни деб эълон қилинган. Ўзбекистон президенти 1993 йил 24 июн куни имзолаган фармонга мувофиқ¸ ҳар йили шу куни журналистлар ўз касб байрамини нишонлайди.\n1906 йилнинг 27 июн куни ўзбек тилидаги илк газета – “Тараққий”нинг биринчи сони эълон қилинган ва айни шу тарихий сана мустақилликдан кейин ўзбекистонлик журналистлар байрами куни қилиб белгиланган.\nЎзбекистон расмий нашрларига кўра¸ кейинги 10 йил ичида мамлакатдаги босма оммавий ахборот воситалари сони 1¸5 бараварга¸ электрон матбуот воситалари сони эса¸ 7 бараварга кўпайган.\nРеспублика Журналистлар уюшмасининг билдиришича¸ бугунги кунда Ўзбекистонда жами 1250 та оммавий ахборот воситаси расман фаолият юрғизмоқда.\nАйни пайтда¸ давлат нашрлари¸ Ўзбекистонда журналист кадрлар етиштиштиришга алоҳида эътибор қаратилаëтгани¸ мамлакатда мустақил оммавий ахборот воситалари сони ҳам тезликда ошиб бораëтганини иддао қилмоқдалар.\nРасмий баëнотга кўра¸ бугун Ўзбекистонда ишлаëтган телеканалларнинг 53 фоизи¸ радиоканаллларнинг эса¸ 85 фоизи нодавлат оммавий ахборот воситаси сифатида қайдга олинган.\nБундай расмий баҳога қарама-қарши тарзда¸ матбуот эркинлиги вазиятини кузатувчи халқаро гуруҳлар¸ Ўзбекистонни матбуот эркинлиги энг кўп бўғилаëтган давлатлар рўйхатига киритиб келмоқда.\nЖурналистларни ҳимоя қилиш қўмитаси¸ Чегара билмас мухбирлар¸ Озодлик уйи каби ташкилотларнинг матбуот эркинлигига оид йиллик ҳисоботларида Ўзбекистон йиллардан бери “ëмонларнинг ëмони” қаторига қўйилмоқда¸ айни пайтда Тошкент режими дунëдадаги Интернет душманлари рўйхатида қолмоқда.\nЎзбекистон ҳукуматининг 2005 йилги Андижон воқеаларидан сўнг мамлакатда фаолият юритиб келган мустақил оммавий ахборот воситаларини тақиқлаб¸ мустақил журналистларни ҳайдаб чиқаргани йиллардан бери норозиликларга сабаб бўлиб келмоқда.\nЎзбекистонда оммавий ахборот воситалари фаолиятига доир низом ва тартибга мувофиқ¸ мамлакатда расман аккредитациядан ўтмаган ахборот воситаси ëхуд алоҳида журналистнинг ишлаши тақиқланган ва бундай рухсатсиз ишлаëтганларга жиноий жавобгарлик белгиланган.\nХалқаро ҳисоботларда¸ ҳозирда Ўзбекистон қамоқларида ўндан ошиқ журналистнинг ўз касбий фаолияти учун жазо муддатини ўтаëтгани айтилади.


Минтақа “ака”си | TURONZAMIN\nPosted on 06/06/2013 by TURONZAMIN\nҚозоғим, ай, қозоғим!\nОхирги 10 йилда Қозоғистон Ўзбекистонга киритган сармоялар ҳажми Ўзбекистон Қозоғистонга киритган сармоя миқдоридан 10 баробар кўпдир.\nБу ҳақда Қозоғистон Иқтисодиёт вазирлиги маълум қилган.\nВазирлик матбуот хизмати тарқатган хабарда айтилишича, 2002-2012 йиллар мобайнида Ўзбекистон Қозоғистон иқтисодиётига киритган тўғридан-тўғри сармоялар 10 ярим миллион долларни ташкил этган бўлса, Қозоғистон сармояларининг ҳажми 102 миллион долларга тенг бўлган.\nХабарда бу сармояларнинг қайси соҳаларга киритилгани айтилмаган.\nҚозоғистон томони берган рақамларга кўра, икки давлат ўртасидаги товар айирбошлаш ҳажми 2012 йилда 2.1 миллиард долларни ташкил этган.\nУнинг салмоқли қисми Қозоғистон экспортига тўғри келади.\nИқтисодни бошқаришнинг шўро давридаги маъмурий-буйруқбозлик услубини сақлаб қолган Ўзбекистондан фарқли ўлароқ, Совет Иттифоқи парчаланиши ортидан радикал иқтисодий ислоҳотларни амалга оширган Қозоғистон 2000 йиллар бошига келиб, минтақанинг энг йирик иқтисоди ҳолига келган.\nЖаҳон Банкига кўра, Қозоғистон ўз иқтисоди ҳажми бўйича дунёда 52, Ўзбекистон эса 84-ўриндадир.\nЎзбекистон аҳолисининг даромади Қозоғистон аҳолисининг даромадларидан бир неча баробар кам.\nЖаҳон Банкига кўра, 2008 йилда Қозоғистоннинг Ялпи ички маҳсулоти Ўзбекистонникидан 5 баробар кўп бўлган.\nҲар йили юз минглаб ўзбеклар мавсумий ишлар учун Қозоғистонга боришади.\nСўнгги рақамлар Президент Нурсултон Назарбоевнинг Ўзбекистонга расмий сафари олдидан эълон қилинмоқда.\nҚозоғистон минтақадаги қўшни давлатлар иқтисодига энг кўп сармоя киритган давлатдир.\nҚозоқ сармояларининг катта қисми Қирғизистонга тўғри келади.\nАммо сўнгги йилларда Ўзбекистонда сармоя муҳитининг ёмонлашиши ва кўплаб хорижий сармоядорларнинг мамлакатни ташлаб кетишлари ортидан Қозоғистон ғарблик сармоядорларнинг ўрнини эгаллаётгани айтилади.\nАммо мутахассисларга кўра, Ўзбекистон Қозоғистоннинг тўғридан-тўғри сармояларини унчалик ҳам олқишламайди.\nУларга кўра, қозоқ сармоялари улушининг ўсиши Ўзбекистон ҳукумати бераётган иқтисодий рақамларни шубҳа остига қўйиши мумкин.\nАммо Ўзбекистонда амал қилаётган “УзПЕК” Ўзбекистон-Британия қўшма корхонаси ҳамда Британияда рўйхатдан ўтган “Меридиан” ширкатлари қозоғистонлик сармоядорларга тегишли ёки қозоқ сармояларининг улуши салмоқли бўлган ширкатлар, деб ишонилади.\nСаноатни ривожлантиришга урғу бераётган Қозоғистон Ўзбекистонни йирик бозор сифатида кўради.\n1990-йиллар ўрталарида нефт ва ғалла мустақиллигини эълон қилган Ўзбекистон ҳанузгача ҳар икки соҳада Қозоғистонга қарамлигича қолмоқда.\n1997-2007 йиллар орасида жаҳонда нефт нархларининг юқори бўлгани ва арзон кредитларнинг Қозоғистон банкларига оқиб келиши иқтисодий ўсишни таъминлаган омиллардан экани айтилади.\nАммо 2007-2009 йилларда жаҳонда юз берган инқироз сабаб иқтисодий ўсиш секинлашган.\nЖумладан, 2012 йилда ЯИМ ўсиши 5 фоиз, жорий йилнинг биринчи чорагида эса 4.6 фоизга тушиб кетган.\nБунга жавобан Президент Назарбоев иқтисодий инфратузилмани тубдан янгилаш ғоясини илгари сурган.\nБундан ташқари, шу йил охирида дунёдаги энг йирик нефт майдони сифатида билинган Каспий денгизида бўйидаги Қашаған нефт конини ишга туширишни режалаётган Қозоғистон нефт ишлаб чиқаришни келаси 10 йилда 60 фоизга кўпайтиришга умид қилмоқда.\nТаҳлилчилар жаҳондаги иқтисодий инқироз Ўзбекистон ва Қозоғистонга турлича таъсир кўрсатганига эътибор қаратишади.\nУларга кўра, инқироз ортидан иқтисодда давлат улуши салмоқли бўлган Ўзбекистон хусусийлаштириш жараёнини тезлаштирган бўлса, Қозоғистон қайтага, иқтисодни бошқаришнинг либерал усулларидан бироз чекингани кузатилган.\nЖумладан, Президент Назарбоев ўтган ой хусусий нафақа жамғармаларини миллийлаштиришни таклиф қилган.(BBC).\n« Мулоҳаза ва мушоҳада Мулоҳаза ва мушоҳада »


Бернанд Хопкинс Головкиннинг мағлубиятига шубҳа қилмаяпти\n15 март, 2017, 10:25\n18 март куни Нью-Йоркда ўрта вазн тоифасининг WBA (Super), WBC ва IBF чемпионлик камарлари соҳиби қозоғистонлик Геннадий Головкин америкалик Дэниэл Жейкобсга қарши рингга кўтарилади. Собиқ жаҳон чемпиони Бернард Хопкинснинг сўзларига кўра, Жейкобс бўлажак жангда ғалаба қозониб, мухлисларни ҳайратга солади.\n– Бизни катта сенсация кутиб турибди деб ўйлайман, – дейди Хопкинс. – Дэнни оғир жангда очколар бўйича зафар қучади, аммо Сергей Ковалев ва Андре Уорд ўртасидаги бўлгани каби тортишувларга сабаб бўлмайди. Мен шунчаки, Жейкобснинг барчасига тайёр эканлигини айтмоқчиман.\nГоловкиннинг тишини қоқиб олишмоқчи\n– Қоғозда эса Головкин фаворит ҳисобланади. У ажойиб кетма-кет нокаутли серияларга эга, аммо бошқаларда бўлгани сингари камчиликлар ҳар кимда бор. У етарли даражада тажрибага эга. Шундай бўлсада, қайси зарба муҳим эканлигини билиши керак.


Италиядаги чиқиндилар тепалиги кўнгилочар оролга айланади - www.Voydod.net\nИталиядаги чиқиндилар тепалиги кўнгилочар оролга айланади\nВенециядаги собиқ чиқиндилар тепалиги ўрнида кўнгилочар орол барпоэтилади.\nҲозирнинг ўзидаёқ кўнгилочар боғлар қурилиши бўйича етакчи ҳисобланган «Альберто Замперла»компанияси янги лойиҳани тақдим этишга улгурди. Диснейленддаги аттракционларнинг аксарияти айнан шукомпания томонидан қурилган.\nКомпания кўнгилочар боғга айланадиган Сан-Бьяджооролини ривожлантиришга 80 миллион евро йўналтирмоқда. Ҳозир асосий мақсад оролни 40 йил ичида тўпланибқолган чиқиндилардан тозалашдан иборат. Оролда катта томоша чархпалаги, америка “тоғлари” ва ҳаттокеманинг реал нусхасини ҳам қуриш режалаштирилган.


"Қуқон механика заводи" АЖ ("KMZ" АЖ) акцияларининг SPO усули билан оммавий сотуви эълон қилинди. Акциялар нархи 1000 сўмдан 4000 сўмгача, 1 донадан 1118 донагача акция сотиб олиш мумкин.\nБюджет ташкилотлари ва бюджет маблағлари олувчилари томонидан 2018 йилнинг ноябр ойида харид қилинадиган озиқ-овқат маҳсулотлари харид нархларининг энг юқори чегара нархлари тўғрисида маълумот.\nдавлат мулкини хусусийлаштириш ёки хусусийлаштирилган объектларда инвестиция мажбуриятларини бажаришда;\nқимматли қоғозлар бозорида, шу жумладан акциядор сифатида ҳуқуқларингизнинг ҳимоя қилинишида;\nдавлат мулкини ижарага олишда;\nфаолиятни амалга оширишда ноҳалол рақобат муҳити пайдо бўлганда;\nистеъмолчи сифатида ҳуқуқларингиз паймол бўлиши, шу жумладан коммунал хизматлар сифатининг пастлиги;\nбиржа, баҳолаш ва риэлторлик фаолиятини лицензиялаш;\nва бошқа давлат рақобат қўмитаси ваколати доирасидаги муаммолар;\nХусусийлаштирилган корхоналарга кўмаклашиш ва рақобатни ривожлантириш Давлат қўмитаси, Самарқанд вилоят ҳудудий бошқармаси\nМурожаат ва маълумот учун телефон: (0366) 233-73-54, 233-07-63, 233-23-52, 233-16-49, «Ишонч» телефони (0 366) 233-31-33,\nСайёр қабул кунларида, Ўзбекистон Республикаси Давлат рақобат қўмитаси раҳбарияти, Самарқанд вилояти ҳокимининг ижтимоий-иқтисодий масалалар бўйича ўринбосари, Давлат рақобат қўмитаси худудий органи, ижара маркази, вилоят архитектура-қурилиш органлари, кадастр хизмати, вилоят электр тармоқлари, газ таъминоти, сув таъминоти корхоналари, савдо саноат палатаси ҳудудий органи ва истеъмолчилар ҳуқуқларини ҳимоя қилиш жамиятлари худудий бирлашмаси (келишув асосида), хусусий уй-жой мулкдорлари ширкатлари уюшмалари раҳбарлари иштирок этади.\nБюджет ташкилотлари ва бюджет маблағлари олувчилари томонидан 2018 йилнинг июн ойида харид қилинадиган озиқ-овқат маҳсулотлари харид нархларининг энг юқори чегара нархлари тўғрисида маълумот.\nЎзбекистон Республикасининг Хусусийлаштирилган корхоналарга кўмаклашиш ва рақобатни ривожлантириш давлат қўмитаси Самарқанд вилоят худудий бошқармаси давлат активлари бўйича оммавий оферта савдоларига таклиф этади.\nСамарқанд вилояти ҳокимининг 2018 йил 14 февралдаги “Самарқанд вилоятида жойлашган давлатга тегишли фойдаланилмасдан бўш турган объектларидан келгусида самарали фойдаланиш чора-тадбирлари тўғрисида”ги 92-Қ-сонли қарорига асосан инвестиция киритиш ва янги иш ўринлари яратиш эвазига “НОЛЬ” харид қийматида бепул берилиши белгиланган давлат мулки объектлари\nАукцион савдосига Ўзбекистон Республикасининг Хусусийлаштириш, монополиядан чиқариш ва рақобатни ривожлантириш давлат қўмитаси Самарқанд вилояти ҳудудий бошқармасининг 2018 йил 16 февралдаги 10-Па-сонли буйруғига асосан, якка тартибда уй-жой қуриш (деҳқон хўжалиги юритиш) учун Самарқанд вилоят Пастдарғом тумани, “Олтиқаҳрамон” МФЙ Қаермасой массивидаги №304-контурда жойлашган, ҳар бирининг сатҳи 400,0 кв.м. бўлган, 1 дан 45 гача рақамлар билан рақамланган, жами 45 та ер участкаларига мерос қилиб қолдириладиган умрбод эгалик қилиш ҳуқуқи қўйилмоқда. Ҳар бир ер участкасига бўлган ҳуқуқнинг бошланғич баҳоси – 670 208 сўм.\nАукцион савдосига Ўзбекистон Республикасининг Хусусийлаштирилган корхоналарга кўмаклашиш ва рақобатни ривожлантириш Давлат қўмитаси Самарқанд вилоят ҳудудий бошқармасининг 2017 йил 25 декабрдаги 47-Па сонли буйруғига асосан қуйидаги давлат активи қўйилмоқда:\nАукцион савдосига Ўзбекистон Республикасининг Хусусийлаштирилган корхоналарга кўмаклашиш ва рақобатни ривожлантириш Давлат қўмитаси Самарқанд вилоят ҳудудий бошқармасининг 2018 йил 5 январдаги 01-Па сонли буйруғига асосан қуйидаги давлат мулки объекти қўйилмоқда:


КАМПЮТЕРМИ? ЁКИ КОМПЬЮТЕР? Ўзбек тилининг ислоҳи қачон бошланади?\n23 ßíâàðü 2017 18:31 2472\nЎзбек тилига давлат мақоми берилганига мана йигирма саккиз йилдан ошди. Она тилимиз Россия мустамлакаси ва айниқса етмиш йилдан ошиқ давом этган Собиқ Шўро тузуми даврида сунъий равишда русча сўзлар билан “бойитилиб”, деярли таниб бўлмас даражага бориб қолганди. “Биз туркистонликлар миллий тилимизни сақламак бир тарафда турсун кундан кунга унутмак ва йўқатмакдадурмиз. Тилимизнинг ярмига арабий, форсий улангани камлик қилуб, бир четига рус тилини ҳам ёпиштирмакдадурмиз” деб куюниб ёзганди миллатпарвар шоир Абдулла Авлоний бундан деярли юз йил бурун. Ўзининг бой ва гўзаллиги билан танилган ўзбек тилимиз ўтган асрнинг охирларига келиб, деярли ўзлигини йўқотиш нуқтасига етганди. Шукурлар бўлсинким, юртимиз мустақиллиги йўлида қўйилган тарихий қадамларнинг дебочаси бўлган давлат тили ҳақидаги қонун нафақат тилимизни тубсиз жарликка батамом қулашдан сақлаб қолди, балки унинг ўз нозик қирраларини ва бетакрорлигини қайтадан тиклашига замин яратди.\nМустақилликнинг дастлабки йилларида тилимизга мажбурий-ихтиёрий равишда киритилган русча сўз ва атамаларни чиқариш ёки алмаштириш масаласи жуда фаол равишда кўтарилганди. Лекин бу ҳаракат муваффақиятсиз чиқди. Чунки кунлик муомалада ишлатилган русча сўзларнинг ўрнига, русча бўлмасинда, бошқа нима бўлса бўлсин қабилида арабча, форсча сўзлар берила бошлади. Газетани рўзнома, самолётни тайёра, университетни дорулфунун деб атай бошладик. Бу қулоққа бироз табиийроқ эшитилганларига мисолдир. Баъзан эса нотаниш сўзларнинг кўплигидан кунда газеталарни ўқиб тушунишга қийналган пайтларимиз бўларди. Русчадан кириб келган сўзларни бутунлай чиқариб ташлашни ҳар бир қалам тебратган шахс ўз бурчи деб биларди ҳудди. Маълум бир вақт ўтгач, ҳамма бу фаолиятнинг кераксиз эканлигини тушуниб етди. Чунки тилимиздан чиқариб ташланиши лозим деб ҳисобланган сўзларнинг ўзбек тилида эквиваленти бўлмагани учун уларни фақатгина бошқа бир тилдаги вариантигагина алмаштириш мумкинлиги, бундан ташқари жуда кўп сўзлар русчадан кирган, лекин байналминал сўзлар бўлгани учун уларни умуман алмаштиришнинг имкони йўқ эканлиги яққол кўзга ташланиб қолди. Шу туфайли яна аввал ишлатилган сўзларнинг кўпи яна нутқимизга қайтди.\nАммо муаммо бошқа тарафдан пайдо бўлди. Ўзининг бошқа тилларга кўра анча қийинлиги билан ажраб турадиган рус тилидан кириб келган сўзларни талаффуз қилишда олдин унча катта қийинчилик сезилмас эди. Чунки юртимиз аҳолисининг катта қисми рус тилини ҳеч бўлмаганда ўрта даражада гапира оларди. Бу эса ўзбек тилида гапирганда ҳам русчадан кириб келган сўзларни рус тили фонетикаси қонун-қоидаларига мос шаклда ифодалай олишга имкон берарди. Маълумки, рус тилида деярли ҳеч бир сўз ёзилгани каби ўқилмайди. “она” деб ёзсак, “ана” деб, “Москва” деб ёзсак “Масква” деб, “что” деб ёзсак “што” деб ўқиймиз ва ҳоказо. Аммо буни бундай ўқиш учун рус тилини билиш керак албатта. Бугунги кунда эса рус тилини ўрганиш ва ўргатиш даражаси анча ўзгарган бир вазиятда ва Ўзбекистонда яшаш учун рус тилини билиш шарт бўлмай қолмай қолган пайтда барчадан бу рус тилидан кирган сўзларни тўғри талаффуз қилишни талаб қилиб бўлмайди. Лекин тилимиздаги илмий ва техник терминларнинг кўпчилиги русча. Табиийки, уларнинг деярли тўқсон фоизи Шўро тузуми даврида, ўзбек тилининг фонетик хусусиятлари эътиборга олинмаган ҳолда, рус тилидан айнан киритилган. Ва бугун ҳам ёзма нутқда худди рус тилидаги каби вариантда ишлатилади. Лекин талаффузда рус тилини билмаган ёшларимиз гангиб қолишмоқда бугун. “Велосипед” деб ёзилсаю, нега энди “веласипед” деб, “вокзал” деб ёзилсаю, “вакзал” деб ўқилса, “компания” деб ёзилсаю, “кампания” деб ўқилса. Рус тилини яхши билмаган одам албатта таажжубга тушади. Энг қизиқарлиси эса, бугунги кундаги шаҳар ва қишлоқларимиздаги дўконлару устахоналарга реклама сифатида осилган, шу жойда сотилаётган маҳсулот ёки кўрсатилаётган хизмат тури ҳақида мижозга маълумот берувчи ёзувлардир. “Аригинал эҳтиёт қисмлар,” “магнитафон тузатиш,” “кампютер устахонаси,” “пивахона,” “лабаратория” ва шу каби юзлаб бошқа ёзувларни ўқиб мийиғингизда кулиб қўйгандирсиз албатта буларни ёзганнинг саводсизлигидан. Лекин буни ёзганга, бу сўзларни хато эканлигини, уларнинг ўрнига “Оригинал”, “магнитОфон”, “кОмпьютер”, “пивОхона”, “лабОратория” деб ёзилиш кераклигини бир айтиб кўрингчи, у ҳам бир мазза қилиб кулади сизнинг устингиздан. Чунки тилимиз қоидаларига кўра сўз қандай ёзилса, шундай ўқилади. Ёки қандай ўқилса шундай ёзилади. Демакки хато матбаа ходиминики ҳам эмас. Хўш кимники?\nДунёда тиллар орасида сўзларнинг биридан иккинчисига ўтиши кенг тарқалган жараёндир. Яъни бу фақатгана ўзбек ва рус тиллари орасидагина рўй берган бир янгилик эмасдир. Ҳалқаро интеграция даврида ҳар бир чет тилидан кириб келаётган сўзни ўз тилида бошқа муқобилини топа олиш ҳеч бир давлат тилшуносларининг қўлидан келмайди. Шундай экан, ўша сўзларни тилга мос равишда жойлаш устивор вазифадир. Бу жараёнда эса янги сўзларни қабул қилаётган тилда сўзлашувчиларнинг нутқ органларининг тузилиши, сўзларни аслига мос равишда талаффуз эта олиш олмаслиги, тил фонетикаси қоидалари эътиборга олиниши шартдир. Оддий мисол қилиб олсак, русийзабон бир инсон ҳеч қачон ўзини қийнамайди “чойхона” деб талаффуз қилишга, “чайхана” дейди қўяди. Ёки “палов” деб ўтирмайди, тилига яқинроқ шаклда “плов” деб айтади. Бу сўзларнинг ёзилиш шакли ҳам айни бу шаклда рус тили имло луғатидан ўрин олган. Ўзбек тилшунослари олдида ҳам бугунги кунда тилимиздаги рус ва рус тили орқали бошқа тиллардан кириб келган сўзларнинг имло шаклларини қайтадан кўриб чиқиш масаласи турганини таъкидлаб ўтмоқчимиз. Чунки бир тилда нутқнинг равон бўлиши нутқдаги сўзларни ўша тилнинг имло луғатида берилган шаклига мос равишда талаффуз этишга боғлиқдир. Бундан ташқари, чет тилидан кириб келган сўзни айнан аслига мос равишда ёзилиши ва ўқилишини талаб қилиш, ўз тилида гапирувчиларга нисбатан адолатсизлик қилиш деса ҳам муболаға бўлмайди. “Кампютер” бўлса “кампютер” ўзбекка осонроғи, нега энди “компьютер” деб ёзишимиз шарт экан....?\nЖамият 09.07.2020 175\nНа Русском 07.07.2020 331\nНа Русском 04.07.2020 6457\nЖамият 02.07.2020 400\nЖамият 30.06.2020 1023\nЖамият 30.06.2020 563\nЖамият 27.06.2020 553\nЖамият 26.06.2020 314\nЖамият 25.06.2020 167\nЖамият 25.06.2020 379\nНаманган вилояти маданий мероси 06.08.2019 3277\nНаманган вилояти маданий мероси 06.06.2019 9678\nНаманган вилояти маданий мероси 01.06.2019 28917\nНаманган вилояти маданий мероси 01.11.2018 28281\nНаманган вилояти маданий мероси 23.10.2018 67927\nНаманган вилояти маданий мероси 19.10.2018 37684\nНаманган вилояти маданий мероси 17.10.2018 50893